NARIADENIE KOMISIE (ES) č. 207/2008
z 5. marca 2008,
ktorým sa prijímajú špecifikácie ad hoc modulu na rok 2009 o vstupe mladých ľudí na trh práce podľa nariadenia Rady (ES) č. 577/98
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 2,
keďže:
(1)
Európske usmernenia politík zamestnanosti (2) obsahujú viaceré politické zamerania v súvislosti so zamestnanosťou mladých ľudí a zdôrazňuje sa v nich, že na otvorenie možností zamestnávania mladých ľudí a na zníženie nezamestnanosti mládeže je potrebné vynaložiť viac úsilia. Tieto usmernenia vychádzajú aj z cieľov a referenčných úrovní stanovených v rámci európskej stratégie zamestnanosti, ktoré platia od roku 2003 a týkajú sa znižovania počtu prípadov predčasného ukončenia školskej dochádzky, zvyšovania úrovne dosiahnutého vzdelania a možnosti „nového začiatku“ pre nezamestnanú mládež.
(2)
Referenčné úrovne pre oblasť vzdelávania sú stanovené v pracovnom programe Vzdelávanie a odborná príprava 2010, ktorý realizujú členské štáty a Komisia (3). Tieto referenčné úrovne by mali pomôcť sledovať zvyšovanie úrovne dosiahnutého vzdelania a pokrok v oblastiach celoživotného vzdelávania a znižovania počtu prípadov predčasného ukončenia školskej dochádzky - cieľom politík je čo najlepšie pripraviť mladých ľudí na profesijný a spoločenský život.
(3)
V rozhodnutí Rady 2006/702/ES zo 6. októbra 2006 o strategických usmerneniach Spoločenstva o súdržnosti (4) sa členské štáty vyzývajú, aby venovali osobitnú pozornosť „implementácii Európskeho paktu mládeže uľahčovaním prístupu k zamestnaniu pre mladých ľudí, zjednodušovaním prechodu od vzdelávania k práci aj prostredníctvom usmerňovania pri výbere povolania, poskytovania pomoci pri dokončovaní vzdelania a pri prístupe k vhodnej odbornej a učňovskej príprave“.
(4)
Z toho vyplýva prirodzená požiadavka na komplexný a porovnateľný súbor údajov o vstupe mladých ľudí na trh práce, aby bolo možné sledovať pokrok pri plnení spoločných cieľov európskej stratégie zamestnanosti a procesu sociálneho začlenenia.
(5)
Nariadenie Komisie (ES) č. 384/2005 zo 7. marca 2005 o prijatí programu modulov ad hoc na roky 2007 až 2009 na výberové zisťovanie pracovných síl, stanovené v nariadení Rady (ES) č. 577/98 (5), už zahŕňalo ad hoc modul o vstupe mladých ľudí na trh práce. Mal by sa stanoviť zoznam ukazovateľov pre tento modul.
(6)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Podrobný zoznam ukazovateľov, ktoré sa majú zbierať v roku 2009 na základe ad hoc modulu o vstupe mladých ľudí na trh práce, je uvedený v prílohe.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. marca 2008